  Виталий Пронин Владимир Путин матысь дыре Удмуртие вуылыны чакла - та сярысь со вераз "Меӵак линия" дыръя.Президентлы юанэн вазиськиз Ижысь Анастасия, вераз Чапаев проездысь пу баракын улэмез сярысь. Корказы, пе, куашкан калэ вуэмен лыдъяське. Но отын улӥсьёсты выль интые выжтыны чаклало 2029-тӥ арын гинэ. Нылкышно пайме: кызьы чидано на 12 ар, улон интызылэн вӧлдэтэз тани-тани куашкалоз ни ке? Президент ӧз ваты: зэмзэ но, сыӵеос ӧжыт ӧвӧл. Куашкам калэ вуэм юртъёсын улӥсьты выль интые выжтонлы Москва коньдон висъя, программа азинтӥськоз. - Кыӵе югдур та пумысен Удмуртиын, син азям пуктыны быгатӥсько, - шуиз со. - Кӧня коньдон отчы висъяське - тодӥсько. Нош малы выль интые выжтонэз берлолы кельто - валантэм. Мон вуыло дорады, тӥледын но одно пумиськылом. - Зэм но, куашкан калэ вуэм коркаос пумысен Удмуртиын югдур туж кышкыт. Тае мон сэрттыны-пертчыны кутски Удмуртие вуэме бере ик, - пусйиз Удмуртилэн Тӧроезлэсь ужзэ быдэсъясь Александр Бречалов. - Сарапул ёросысь Симонихае ветлэммы бере, ёросын кылдӥз нимысьтыз программа. Соя Сарапулысь но Симонихаысь 16 семьяос туэ выль улон инты басьтозы. Тодады вайытом, законэз тӥяса улыны ярантэм коркаос ӝутэмын вал Пичи Пурга ёросын, али отын тупатъян ужъёс мыно.Со сяна, шаерамы кылдытэмын ужась группа, кытчы урод но куашкан калэ вуэм юртъёсын улӥсьёс ӝожтӥськонъёсынызы вазиськыны быгато. Озьы ик со сэрттэ-пертче федерал программая пуктэм выль коркаос пумысен кылдэм юанъёсты. Тодады вайытом, законэз тӥяса улыны ярантэм коркаос ӝутэмын вал Пичи Пурга ёросын, али отын тупатъян ужъёс мыно. - Куашкан калэ вуэм юртъёсысь выль коркаосты выжтонъя федерал программа йылпумъяськиз ке но, ми турттом утчаны мукет луонлыкъёс но уксё, адямиослы ӟеч улон инты висъян понна, - вераз Александр Бречалов. - Со дыре ик валаны кулэ, элькунлэн кисыез мур ӧвӧл. Котькуд коркая ужпумез нимыьстыз эжскероно луоз, кызыь со вал Симонихаын. УД Туспуктӥз А. Горбунов  